Ігар Банцэр

**Ігар Банцэр** (, Менск) — беларускі журналіст і музыка польскай нацыянальнасці і паходжання з Гародні, лідэр панк-гурта «». Палітвязень рэжыму Лукашэнкі, вязень сумленьня.

## Жыцьцяпіс
Зь дзяцінства жыў у Горадні. Бацька працаваў у МУС, маці была выхавацелькаю у дзіцячым садку. Банцэр паступіў вучыцца ў Варшаўскі ўнівэрсытэт на кірунак міжнародных адносінаў, аднак празь некалькі год спыніў вучобу праз хваробу і пасьля складанай апэрацыі вырашыў не аднаўляцца ва ўнівэрсытэце. Каля дзесяці гадоў працаваў у журналістыцы: карэспандэнтам горадзенскай незалежнай газэты «Пагоня», галоўным рэдактарам польскіх часопісаў «Magazyn Polski» і «Głos znad Niemna» ў выгнаньні. Некаторы час быў прэс-сакратаром непрызнанага беларускімі ўладамі Саюза палякаў у Беларусі. Стварыў і ўзначальваў культурную ўстанову «Горадзенскі рок-клюб», дзе займаўся музыкай з падлеткамі і моладзьдзю. 

Зь 2003 году быў франтмэнам свайго стрыт-панк гурта «». Зь 2007 году Банцэра шматкроць затрымлівалі і саджалі на содні.

### Палітычны перасьлед (з 2020)
Быў арыштаваны 20 кастрычніка 2020 году за правядзеньне пэрформансу ў выглядзе танца без штаноў перад машынай міліцыі. Гэтыя дзеяньні былі кваліфікаваныя органамі сьледзтва як хуліганства (ч.1 арт. 339 КК). Пры гэтым, як вынікала з паказаньняў самога абвінавачанага, сапраўднымі матывамі і мэтамі гэтага ўчынку было выказваньне пратэсту ў форме пэрформанса, які суправаджаўся частковым публічным агаленьнем (танцам у стрынгах на целе) перад машынаю з супрацоўнікамі міліцыі.

Да суду Банцэр утрымліваўся пад вартай. Падчас суда, які пачаўся ў сакавіку 2021 году, ён абвясьціў сухую галадоўку. 15 сакавіка 2021 году сумеснаю заяваю дзевяці арганізацыяў, сярод якіх Праваабарончы цэнтар «Вясна», Беларуская асацыяцыя журналістаў, Беларускі Хэльсынскі камітэт, Беларускі ПЕН-цэнтар, быў прызнаны палітычным вязьнем. 16 сакавіка 2021 году шэфства над палітвязьнем узяў Расмус Андрэсэн, дэпутат Эўрапейскага парлямэнту. 18 сакавіка 2021 года Міжнародная амністыя клясыфікавала Банцэра вязьнем сумленьня.

19 сакавіка 2021 году Банцэра асудзілі на 1,5 года «хіміі». У чэрвені ён паехаў адбываць пакараньне ў Выпраўленчую ўстанову адкрытага тыпу №9 у Віцебску. Яно мелася скончыцца ў лютым 2022 году, бо значную частку тэрміну гарадзенец адбыў яшчэ ў горадзенскім СІЗА. Там тэрмін ідзе хутчэй за «хімію» удвая. 29 верасьня 2021 году суд зьмяніў Банцэру пакараньне з абмежаваньня волі («хімія») на пазбаўленьне волі (калёнія агульнага рэжыму) і прызначыў яму даседжваць 1 месяц 25 дзён да вызваленьня. 

Пасьля суду Банцэра адразу ўзялі пад варту і перавялі ў віцебскі СІЗА. Адтуль ён меўся ехаць у калёнію. Аднак у калёнію яго так і не перавялі. Чаму — невядома. Калі б вязень заставаўся ў СІЗА да канца тэрміну, то ён мог бы выйсьці на волю ўжо 5 лістапада.

Прычына вяртаньня на хімію — абскарджаньне адвакаткай Банцэра пастановы суду аб замене пакараньня на больш жорсткае. Парушэньні парадку, якія нібыта зьдзейсніў Банцэр, былі зафіксаваныя да ўвядзеньня новага заканадаўства, згода з якім Банцэра не павінны былі судзіць па артыкуле «замена пакараньня на больш жорсткае». Але чамусьці судзілі. Адвакатка заўважыла гэтую нестыкоўку й падала скаргу. Пракурор быў вымушаны апратэставаць пастанову суду.

## Крыніцы

## Вонкавыя спасылкі
* Старонка Ігара Банцэра на сайце Праваабарончага цэнтра «Вясна»

Катэгорыя:Нарадзіліся ў Менску
Катэгорыя:Беларускія музыкі
Катэгорыя:Вязьні сумленьня паводле ПЦ „Вясна“
Катэгорыя:Беларускія вязьні сумленьня паводле „Міжнароднай амністыі“